קייט ברטון

קתרין ברטון (נולדה ב-10 בספטמבר 1957) היא שחקנית ולשית-אמריקאית, בתם של השחקנים ריצ'רד ברטון וסיביל כריסטופר. ברטון זכתה לשבחים רבים על משחקה בסדרות טלוויזיה, בין היתר על המשחק בסדרה האנטומיה של גרי שם גילמה את אליס גריי, ובסדרה סקנדל שם גילמה את סגנית הנשיא סאלי לנגסטון. היא הייתה מועמדת לשלושה פרסי אמי לבידור בפריים טיים ולשלושה פרסי טוני.

 ביוגרפיה 
ברטון נולדה בז'נבה להורים וולשים, המפיקה סיביל ברטון והשחקן ריצ'רד ברטון. לפיכך, היא הייתה בת חורגת של אליזבת טיילור ושל בעלה השני של סיביל, ג'ורדן כריסטופר שגם הוא היה שחקן. ברטון השלימה תואר ראשון בלימודי רוסיה והיסטוריה אירופאית באוניברסיטת בראון בשנת 1979, שם הייתה חברה בדירקטוריון של Production Workshop, אחת מקבוצות התיאטרון הסטודנטיאליות של האוניברסיטה. השלימה תואר שני מבית הספר לדרמה של ייל בשנת 1982. אוניברסיטת בראון העניקה לברטון תואר דוקטור לשם כבוד בשנת 2007.

 קריירה 
 תיאטרון 
התפקיד הבולט הראשון של ברטון בברודוויי היה בהפקה משנת 1982 של מחזה מאת נואל קאוורד "Present Laughter", בבימויו של ג'ורג' סי. סקוט. בשנה שלאחר מכן היא שיחקה במחזמר "Doonesbury" שם גילמה את ג'יי ג'יי ברטון. היא גילמה את אליס במחזה אליס בארץ הפלאות בהפקת בית תיאטרון "The Mirror Theatre Ltd" . לאחר מכן גילמה מספר תפקידי מפתח, כולל תפקידים במחזה "An American Daughter" מאת ונדי וסרשטיין ובמחזה המבוסס על ספרו של מרטין מקדונה "The Beauty Queen of Leenane".

בשנת 2002 ברטון הייתה מועמדת לפרס טוני בקטגוריות שונות. היא הייתה מועמדת לפרס השחקנית הטובה ביותר במחזות על גילום התפקיד הראשי במחזה הדה גאבלר מאת הנריק איבסן ועל משחקה בחידוש למחזה איש הפיל ("The Elephant Man").

בשנת 2006 ברטון שיחקה בתפקיד ראשי בהפקה של תיאטרון אוף לברודוויי במחזה בשם "The Water's Edge" לצד טוני גולדווין. באותה שנה היא קיבלה מועמדות נוספת לפרס טוני בקטגוריית השחקנית הראשית הטובה ביותר על משחקה במחזה "The Constant Wife" מאת סומרסט מוהם. בשנת 2007 היא גילמה את רנבסקיה במחזה גן הדובדבנים בתיאטרון הנטינגטון בבוסטון. ב-21 בדצמבר 2007, היא הצטרפה לצוות השחקנים של המחזמר אביב מתעורר. בקיץ 2010 ברטון גילמה את השחקנית קתרין קורנל במחזה "The Grand Manner" במרכז לינקולן בניו יורק. באפריל 2017 היא שיחקה את ליז אסנדין במחזה המחודש בברודוויי של "Present Laughter", המחזה שהיה הופעת הבכורה שלה.

 קולנוע וטלוויזיה 
הופעתה הראשונה של ברטון על המסך הייתה בסרט אן של אלף הימים בשנת 1969, בכיכובו של אביה, איתו הופיעה מאוחר יותר גם בתפקיד אליס בעיבוד קולנועי ל"אליס בארץ הפלאות" משנת 1983, ובמיני-סדרה "אליס איילנד" של רשת CBS משנת 1984. היא שיחקה בין היתר גם בצרות גדולות בצ'יינה טאון, מועדון האקסיות, וסופת קרח. ברטון אמרה על תפקידים אלה שהיא בדרך כלל מגלמת את "האישה המתוקה, או האישה המתה המתוקה".

ברטון הופיעה בתפקידי משחק רבים בטלוויזיה בסוף שנות ה-80 וה-90, בין היתר בסדרות כל ילדיי ו-Brooklyn Bridge. על גילום האם בסיטקום של רשת פוקס "Monty" כשהייתה בסוף שנות ה-30 לחייה, אמרה: "את לא באמת מתחילה לשחק אמהות בהוליווד עד שאת בשנות ה-40 לחייך ובדרך כלל הילדים כמעט בגילך! כששיחקתי את אמו של שווימר הייתי בת 37 והוא היה, אני חושבת, בן 28... זה קורה הרבה בטלוויזיה ובקולנוע; את באמת מגיעה לגיל קרוב לילד שלך, וזה לא הגיוני." בשנת 1996, ברטון זכתה בפרס אמי לבידור בשעות היום על הופעתה כאם הגוססת מסרטן השד בתוכנית של ABC בשם "Notes for my Daughter". הופיעה בתפקידים משניים חוזרים בסדרות חוק וסדר, הפרקליטים, הבית הלבן, המשפט של איימי. היא גם שיחקה במיני-סדרה של HBO בשם "Empire Falls".

תפקידה הבולט והידוע ביותר של ברטון הוא בתפקידה בדרמה הרפואית "האנטומיה של גריי" של ABC. היא מגלמת את דוקטור אליס גריי, אימה של מרדית גריי (אותה משחקת אלן פומפאו). המאבק של אליס במחלת האלצהיימר הוא אלמנט מרכזי בסיפורה של מרדית בכל עונות הסדרה, שכן מרדית חוששת גם היא לחלות במחלה ולהידמות לאמה ככל שהיא מתבגרת. הדמות מתגלה גם כאמה הביולוגית של אחותה למחצה של מרדית, ד"ר מגי פירס (אותה משחקת קלי מקרירי), שנולדה כתוצאה מהרומן של אליס עם ד"ר ריצ'רד וובר (ג'יימס פיקנס).

בשנים 2006 ו-2007, ברטון קיבלה מועמדות לפרסי אמי על תפקידה בסדרה האנטומיה של גריי. דמותה של ברטון מתה בפרק "Some Kind of Miracle" ששודר בשנת 2007 בעונה השלישית; היא חזרה לתפקיד חמש שנים מאוחר יותר, בפרק המציאות האלטרנטיבית של עונה 8. הפרק מתאר גרסה של חייה שבה ריצ'רד לא עזב אותה והיא לא חלתה באלצהיימר. דמותה של ברטון מרכזית בעונה האחת עשרה, כאשר מאבקיה הזוגיים של מרדית מתחילים להיות מקבילים למאבקיה של אמה, דבר שחששה ממנו. היא חוזרת להופיע גם בפלאשבקים בעונה האחת עשרה. בפרק ה-300 של העונה ה-14, אליס גריי מופיעה כדמות המוחאת כפיים למרדית, שזכתה גם היא בפרס הארפר אייברי, בו זכתה גם אימה.

בשנת 2011 ברטון שיחקה בסדרת הדרמה גרים בתפקיד מארי קסלר, ציידת מפלצות לשעבר. מאז 2012 היא מגלמת את התפקיד של סגנית הנשיא סאלי לנגסטון בסדרה סקנדל, עבורה קיבלה מועמדות נוספת לאמי. בשנת 2015 פורסם שברטון לוהקה לתפקיד ראשי ברימייק האמריקאי של הסרט הצרפתי במקור קדושות מעונות. הסרט יצא לאקרנים ב-2016.

בנוסף לתפקידי משחק אלו ברטון גם קריינה ספרים מוקלטים רבים, כולל יצירות מאת פטרישיה קורנוול, ליסה סקוטוליין, אייריס ג'והנסן ודין קונץ.

 חיים אישיים 
בשנת 1985 נישאה למייקל ריצ'י מפיק ומנהל אמנותי של קבוצת תיאטרון סנטר בלוס אנג'לס. השניים נפגשו בשנת 1982 כאשר ריצ'י היה מנהל במה בהפקה מחודשת למחזה מאת נואל קאוורד בתיאטרון סירקל אין דה סקוור בניו יורק, בו גילמה ברטון את הדמות דפני. לזוג יש שני ילדים, בן, מורגן אייבור ובת, שרלוט פרנסס. ברטון קיבלה אזרחות אמריקאית בשנת 2005 ויש לה גם אזרחות בריטית.

 פרסים ומועמדויות 
שנה הפרס הקטגוריה שם היצירהתוצאה הערות שוליים 1983 פרסי עולם התיאטרון Alice in Wonderland, Present Laughter, Winnersזכייה 1990 פרסי Drama Desk שחקנית מצטיינת במחזהSome Americans Abroadמועמדות 1996 פרסי אמי לבידור בשעות היום שחקנית מצטיינת ביצירה לילדיםNotes for My Daughter, ABC Afterschool Specialזכייה 2002 פרסי טוני שחקנית המשנה הטובה ביותר במחזה איש הפילמועמדות השחקנית הטובה ביותר במחזה הדה גאבלרמועמדות 2006The Constant Wifeמועמדות פרסי אמי לבידור בפריים טיים שחקנית אורחת מצטיינת בסדרת דרמה האנטומיה של גריי, סקנדלמועמדות2007 2014

 קישורים חיצוניים 


 הערות שוליים 

קטגוריה:זוכי פרס אמי לבידור בשעות היום
קטגוריה:בוגרי אוניברסיטת בראון
קטגוריה:מדבבות אמריקאיות
קטגוריה:שחקניות תיאטרון אמריקאיות
קטגוריה:אמריקאים ממוצא ולשי
קטגוריה:ילידי 1957